  Анжелика Тихонова корреспондент Удмуртиысь куать интыос, сиён-юонъёс но образъёс «ТОП-1000 культурных и туристических брендов России» конкурсын вормисьёс пӧлы пыризы. Со сярысь улосвыллэн тӧроез Александр Бречалов «ВКонтакте» мерлыко вотэсысь бамаз ивортӥз. Лыдметэ Удмуртиысь сюризы: «Арт-кластер» категориын – Кияса ёросысь Уддяди (Карамас-Пельга) гурт; «Сиён-юон» категориын – варсь (удмурт йӧскалык юон); «Образъёс» категориын – Лӧпшо Педунь но Тол Бабай; «Улон интыос» категориын – Сарапул кар; «Пуктӥськемъёс» категориын – Сарапулысь Башенинлэн дачаез. Туэ конкурсэ Россиысь 1 сюрс 578 куриськонъёс вуизы. Вормисьёс пӧлы 77 улосвылъёсысь 336 брендъёс пыризы. Вормисьёсын  тодматскыны луэ. Пыриськисьёсты 2-тӥ инвожое Москваын «Живое наследие» фестивальын пусъёзы. Ватсалом, азьвыл конкурсын вормисьёс пӧлы шаерысьтымы мукет интыос, сиён-юонъёс но образъёс пыризы вал, туннэ нуналлы соос оглом 14 люкаськизы ини. Пӧлазы «Брангурт песянайёс» коллектив, Ува ёросысь Турынгуртысь ву вуко, «Иднакар» музей-заповедник, пельнянь, перепеч но мукетыз.  Тодэ вайытом, Удмуртиысь 62 ӵектосъёс Азьмуртлэн фондысьтыз грантъёс утӥзы.  Тегъёс: Лулчеберет Туризм Ижкар Удмуртия вожвылъяськон  